明堂慶成詩
作者：徐鹿卿
朝代：宋

paragraphs: 聖皇歷服萬斯年，今搆精禋第八番。
配合二儀嚴太報，侑兼三后有常尊。
純心實德期先盡，縟典彝儀匪謾繁。
淳祐本因皇祐制，民心所欲聖心存。
季秋肇卜中辛吉，旦氣深憂宿靄昏。
罙月齋居忘肉味，寸丹靡日不天閽。
閽臨原廟清風穆，既駕鑾輿曉日暾。
明德馨香非黍稷，真機軒豁露乾坤。
高空不夜天澄湛，大樂同和景晏溫。
福祿穰穰綿帝錫，本支奕奕慶文孫。
誕敷解澤傳鷄赦，環列臣工肅駿奔。
河海晏清成鉅典，神祇安樂衍璿源。
無前休美方揚厲，持敬工夫重討論。
武帝中年惛內慾，明皇晚歲異開元。
願將英斷充剛健，早正皇儲立本根。
駿骨廣求來冀馬，烏巢不毀集庭鵷。
長存鯁亮爲元氣，痛絕陰柔杜倖門。
肅正紀綱强國勢，細分臂指鎮侯藩。
微臣何幸逢熈事，奏雅終篇罄瞽言。
執戟從官今老矣，華封祝壽報君恩。